P r e d k l a d a c i a
s p r á v a

   Vláda SR svojím uznesením,  číslo  850 z 25. októbra 2000, „K návrhu reformy štátnych fondov“, vyjadrila súhlas so zrušením Štátneho fondu životného prostredia (ŠFŽP). Súčasne uložila ministrovi životného prostredia slovenskej republiky (bod C.12) predložiť návrh na zrušenie resp. novelizáciu zákonov, nariadení vlády a iných všeobecne záväzných právnych predpisov, ktorými sa upravovalo hospodárenie ŠFŽP a vypracovať návrh na jeho integráciu do kapitoly Ministerstva životného prostredia SR (MŽP SR) formou programov, vyhlásených v spolupráci so Slovenskou záručnou a rozvojovou bankou (SZRB) s účinnosťou od 1. 1. 2002 tak, aby doterajšie činnosti tohoto fondu boli zachované.

   Ministerke financií bola uložená úloha C.1 „V spolupráci s ministrom pôdohospodárstva Slovenskej republiky, ministrom dopravy, pôšt a telekomunikácií slovenskej republiky, ministrom výstavby a regionálneho rozvoja Slovenskej republiky, ministrom zdravotníctva Slovenskej republiky, ministrom školstva Slovenskej republiky, ministrom kultúry slovenskej republiky a ministrom životného prostredia Slovenskej republiky, predložiť na rokovanie vlády SR návrh zákona o niektorých opatreniach, súvisiacich so zrušením štátnych fondov.

   V intenciách plnenia úloh C.1 bol zriadený koordinačný výbor pre transformáciu štátnych fondov v gescii Ministerstva financií Slovenskej republiky, na úrovni štátnych tajomníkov dotknutých rezortov. Koordinačný výbor „menežoval“ postup transformácie dotknutých štátnych fondov s vyústením do „Návrhu zákona o zrušení niektorých štátnych fondov, o niektorých opatreniach, súvisiacich s ich zrušením a o zmene a doplnení niektorých zákonov“. K zmene názvu úlohy C.1 z uznesenia č. 850/2000 došlo v priebehu prípravy transformácie štátnych fondov. 

   Legislatívna rada vlády SR na svojom zasadnutí 26. 6. 2001, pri prerokovaní uvedeného návrhu zákona, prijala záver, podľa ktorého majú byť návrhy novelizácie všeobecne záväzných predpisov, ktorými sa upravuje hospodárenie ŠFŽP, súčasťou návrhu zákona o zrušení niektorých štátnych fondov, o niektorých opatreniach, súvisiacich s ich zrušením a o zmene a doplnení niektorých zákonov.  

   Ministerstvo životného prostredia SR spracovalo „Návrh novelizácie všeobecne záväzných  právnych predpisov životného prostredia, ktorými sa upravuje hospodárenie ŠFŽP a listom č. 2219/94/2001-7 odstúpilo ministerstvu financií.

   Vláda Slovenskej republiky schválila uznesením vlády č. 662 z 11. júla 2001, Návrh programov Ministerstva životného prostredia  Slovenskej republiky vo vzťahu k rozpočtovej kapitole ministerstva.

   „Návrh zákona o zrušení niektorých štátnych fondov, o niektorých opatreniach, súvisiacich s ich zrušením a o zmene a doplnení niektorých zákonov“ , predložený na rokovanie vlády 26. 9.2001, reflektoval na uvedené postupy a v uznesení č. 904 k návrhu zákona je generovaná (v bode č. 9) úloha, týkajúca sa zabezpečenia transformácie ŠFŽP, ktorá ukladá MŽP SR: „Predložiť na rokovanie vlády návrh na transformáciu ŠFŽP do kapitoly MŽP SR na financovanie programov MŽP SR na ochranu a tvorbu životného prostredia s účinnosťou od 1. 1. 2002“.

     Realizácia „Návrhu transformácie Štátneho fondu životného prostredia …“ nemá finančný, ekonomický a environmentálny dopad ani vplyv na zamestnanosť.